NARIADENIE KOMISIE (ES) č. 1876/2006
z 18. decembra 2006
o dočasnom a trvalom povolení určitých doplnkových látok v krmivách
(Text s významom pre EHP)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 70/524/EHS z 23. novembra 1970 o prídavných látkach do krmív (1), a najmä na jej článok 3, článok 9d ods. 1 a článok 9e ods. 1,
so zreteľom na nariadenie Európskeho parlamentu a Rady (ES) č. 1831/2003 z 22. septembra 2003 o doplnkových látkach určených na používanie vo výžive zvierat (2), a najmä na jeho článok 25,
keďže:
(1)
V nariadení (ES) č. 1831/2003 sa ustanovuje povoľovanie doplnkových látok určených na používanie vo výžive zvierat.
(2)
Článkom 25 nariadenia (ES) č. 1831/2003 sa ustanovujú prechodné opatrenia vzťahujúce sa na žiadosti o povolenie kŕmnych doplnkových látok, ktoré boli predložené v súlade so smernicou 70/524/EHS pred dňom začatia uplatňovania nariadenia (ES) č. 1831/2003.
(3)
Žiadosti o povolenie doplnkových látok uvedených v prílohách k tomuto nariadeniu boli predložené pred dňom začatia uplatňovania nariadenia (ES) č. 1831/2003.
(4)
Úvodné pripomienky k týmto žiadostiam podľa článku 4 ods. 4 smernice 70/524/EHS boli predložené Komisii pred dňom začatia uplatňovania nariadenia (ES) č. 1831/2003. O týchto žiadostiach sa preto aj naďalej rozhoduje v súlade s článkom 4 smernice 70/524/EHS.
(5)
Na podporu žiadosti o povolenie používania prípravku z mikroorganizmov Lactobacillus farciminis CNCM MA 67/4R na výkrm kurčiat a moriek a pre nosnice boli predložené údaje. Európsky úrad pre bezpečnosť potravín (EÚBP) predložil 11. júla 2006 svoje stanovisko týkajúce sa tohto prípravku. Z tohto hodnotenia vyplýva, že podmienky pre udelenie tohto povolenia ustanovené v článku 9e ods. 1 smernice 70/524/EHS sú splnené. V súlade s uvedeným by sa malo používanie tohto prípravku z mikroorganizmov, ako je stanovené v prílohe I k tomuto nariadeniu, povoliť na štyri roky.
(6)
Na podporu žiadosti o povolenie enzýmového prípravku obsahujúceho endo-1,4-beta-xylanázu produkovanú mikroorganizmom Trichoderma longibrachiatum (ATCC 2105), endo-1,3(4)-beta-glukanázu a alfa-amylázu produkované mikroorganizmom Bacillus amyloliquefaciens (DSM 9553), subtilizín produkovaný mikroorganizmom Bacillus subtilis (ATCC 2107), polygalakturonázu produkovanú mikroorganizmom Aspergillus aculeatus (CBS 589.94) na výkrm moriek boli predložené údaje. Európsky úrad pre bezpečnosť potravín (EÚBP) vydal 15. júna 2006 stanovisko o používaní tohto prípravku, v ktorom dospel k záveru, že nepredstavuje riziko pre spotrebiteľa, používateľa, kategóriu zvierat, pre ktorú je určený, alebo životné prostredie. Z tohto hodnotenia vyplýva, že podmienky pre udelenie tohto povolenia ustanovené v článku 9e ods. 1 smernice 70/524/EHS sú splnené. V súlade s uvedeným by sa malo používanie tohto enzýmového prípravku, ako je stanovené v prílohe II k tomuto nariadeniu, povoliť na štyri roky.
(7)
Použitie enzýmového prípravku obsahujúceho endo-1,4-beta-glukanázu, endo-1,3(4)-beta-glukanázu a endo-1,4-beta-xylanázu produkované mikroorganizmom Trichoderma longibrachiatum (ATCC 74 252) bolo dočasne po prvýkrát povolené pre nosnice a prasiatka nariadením Komisie (ES) č. 2188/2002 (3). Na podporu žiadosti povolenia tohto enzýmového prípravku bez časového obmedzenia boli predložené nové údaje. Z tohto hodnotenia vyplýva, že podmienky pre udelenie tohto povolenia ustanovené v článku 3a smernice 70/524/EHS sú splnené. V súlade s uvedeným by sa používania tohto enzýmového prípravku, ako je stanovené v prílohe III k tomuto nariadeniu, malo povoliť bez časového obmedzenia.
(8)
Používanie prípravku obsahujúceho benzoát sodný, kyselinu propiónovú a propionát sodný sa prvýkrát dočasne povolilo pre ošípané a dojnice nariadením Komisie (ES) č. 1525/2002 (4). Na podporu žiadosti o povolenie tohto konzervačného prípravku bez časového obmedzenia sa predložili nové údaje. Z tohto hodnotenia vyplýva, že podmienky pre udelenie tohto povolenia ustanovené v článku 3a smernice 70/524/EHS sú splnené. V súlade s uvedeným by sa používanie tohto konzervačného prípravku, ako je stanovené v prílohe IV k tomuto nariadeniu, malo povoliť bez časového obmedzenia.
(9)
Z hodnotenia týchto žiadostí vyplýva, že by sa mali vyžadovať určité postupy na ochranu pracovníkov pred vystavením účinkom doplnkových látok uvedených v prílohách. Takáto ochrana by sa mala zabezpečiť prostredníctvom uplatňovania smernice Rady 89/391/EHS z 12. júna 1989 o zavádzaní opatrení na podporu zlepšenia bezpečnosti a ochrany zdravia pracovníkov pri práci (5).
(10)
Opatrenia ustanovené v tomto nariadení sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO NARIADENIE:
Článok 1
Používanie prípravku patriaceho do skupiny „mikroorganizmy“, ktorý je vymedzený v prílohe I, ako doplnkovej látky vo výžive zvierat podľa podmienok ustanovených v tejto prílohe, sa povoľuje na štyri roky.
Článok 2
Používanie prípravku patriaceho do skupiny „enzýmy“, ktorý je vymedzený v prílohe II, ako doplnkovej látky vo výžive zvierat podľa podmienok ustanovených v tejto prílohe, sa povoľuje na štyri roky.
Článok 3
Používanie prípravku patriaceho do skupiny „enzýmy“, ktorý je vymedzený v prílohe III, ako doplnkovej látky vo výžive zvierat podľa podmienok ustanovených v tejto prílohe, sa povoľuje bez časového obmedzenia.
Článok 4
Používanie prípravku patriaceho do skupiny „konzervačné látky“, ktorý je vymedzený v prílohe IV, ako doplnkovej látky vo výžive zvierat podľa podmienok ustanovených v tejto prílohe, sa povoľuje bez časového obmedzenia.
Článok 5
Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 18. decembra 2006